## La primera Comissió Interdepartamental en Igualtat coordinarà les polítiques d’igualtat de la Generalitat amb un enfocament transversal i integrat en tots els departaments

*** La vicepresidenta i consellera de Servicis Socials, Igualtat i Vivenda, Susana Camarero, ha presidit l’acte de constitució d’este òrgan de coordinació
* Subratlla que la col·laboració entre administracions “és clau” per a la promoció i l’aplicació del principi d’igualtat d’oportunitats i la perspectiva de gènere en les polítiques públiques**

La vicepresidenta i consellera de Servicis Socials, Igualtat i Vivenda, Susana Camarero, ha subratllat que la creació de la primera Comissió Interdepartamental per a la Igualtat entre Dones i Hòmens permetrà fomentar, impulsar i coordinar les polítiques d’igualtat en tota l’Administració autonòmica, “i així s’evitaran duplicitats i es promourà un enfocament transversal i integrat en totes les àrees de govern”.

“Hui fem un pas decisiu i enfortim el compromís del Consell amb la igualtat real i efectiva, garantint una administració més coordinada, inclusiva i eficaç en la promoció i en l’aplicació del principi d’igualtat d’oportunitats i la perspectiva de gènere en les polítiques públiques”, ha assegurat Camarero, durant l’acte de constitució d’este òrgan de coordinació.

La Comissió, que estarà formada per un representant de cada conselleria, naix amb l’objectiu de coordinar i potenciar les iniciatives d’igualtat en totes les àrees del govern autonòmic; evitar la duplicitat d’esforços i millorar l’eficiència en la gestió dels recursos; avaluar l’impacte de les polítiques desenrotllades en favor de la igualtat; i escoltar i canalitzar les demandes de la societat civil i de les associacions implicades en esta matèria.

“Esta iniciativa afavorirà que tots els departaments de la Generalitat participen d’unes polítiques que, encara que competencialment corresponen a la Conselleria de Servicis Socials, Igualtat i Vivenda, no poden ser exclusives i han de fer-se extensives a totes les àrees del Consell”, ha explicat la consellera.

**Accions concretes en marxa**

La Generalitat ha desenrotllat nombroses polítiques en favor de la igualtat, “però ara, gràcies a esta comissió, disposem d’un espai en el qual, de manera conjunta, podem avaluar l’impacte de les nostres iniciatives i traslladar les inquietuds i peticions de la societat civil i les associacions”, ha destacat la vicepresidenta.

Algunes d’estes polítiques que, de manera directa o indirecta, contribuïxen a la igualtat entre dones i hòmens i que han sigut desenrotllades pel Consell són: les ajudes a dones desocupades; els programes de conciliació per a esportistes d’elit; les càtedres i accions per a la inclusió de dones en carreres STEAM; el Pla Dona Rural per a fomentar la mamprenedoria i la inserció laboral; les subvencions a sindicats i CEV per a la implantació de plans d’igualtat; els estudis sobre bretxa salarial i deduccions fiscals en l’IRPF; la gratuïtat de l’escolarització de 0 a 3 anys; i les exposicions i programes per a la visibilització de dones esportistes.

Totes estes accions demostren que “la igualtat és transversal, és tasca i és responsabilitat de tots i que la col·laboració entre administracions és clau per a implantar polítiques d’igualtat”, ha assenyalat la vicepresidenta.

**Un compromís de tota la Generalitat**

La Comissió Interdepartamental també servirà per a millorar la coordinació de les unitats d’Igualtat de la Generalitat, amb la supervisió de la Direcció General d’Igualtat i l’Institut de les Dones.

“Estem avançant per a garantir que la igualtat d’oportunitats es treballe de manera estructural i coordinada en totes les àrees del Consell. És essencial que la Generalitat, en el seu conjunt, avance en una mateixa direcció, perquè la igualtat és una qüestió que ens competix a tots”, ha reiterat Camarero.

Per tant, la vicepresidenta ha traslladat la seua satisfacció per poder comptar amb “un espai en el qual, de manera conjunta, podem avaluar l’impacte que tenen les nostres polítiques en favor d’esta igualtat, així com traslladar les inquietuds i peticions de la societat civil i les associacions, i donar a conéixer les polítiques del Consell en esta matèria essencial”.

Fecha: 03/03/2025